FI Euroopan unionin virallinen lehti CE 78/622

(2004/C 78 E/0657)

KIRJALLINEN KYSYMYS E-3650/03

esittäjä(t): Erik Meijer (GUE/NGL) komissiolle

(9. joulukuuta 2003)

Aihe: Espanjanilveksen sukupuuttoon kuoleminen Andalusian Sierra Morenan luonnonsuojelualueella suuren tekoaltaan ja korvauksien puutteen vuoksi

1. Voiko komissio vahvistaa, että espanjanilvesten määrä on pudonnut 1100:sta (vuonna 1989) nykyiseen 200 yksilöön? Nämä arat kissapedot elävät Espanjan Andalusian alueen pohjoisosassa Sierra Morenan luonnonsuojelualueen Doñanan kansallispuistossa Guadalquivir-joen alajuoksulla.

2. Katsooko komissio, että ponnistelut espanjanilveksen pelastamiseksi ovat lopullisesti epäonnistuneet, joten laji häviää lopullisesti luonnollisesta ympäristöstään seuraavien vuosien aikana ja säilyy korkeintaan eläintarhoissa?

3. Onko komissio tietoinen, että Breña II -padon valmistuttua vuonna 2008 olemassa oleva Sierra Morenan alueen Guadatio-joen tekoallas korvataan uudella tekojärvellä, jonka vedenpinnan taso on 80 metriä korkeampi ja tilavuus kahdeksankertainen, joten se on monta kilometriä pidempi?

4. Mitä mahdollisuuksia espanjanilveksillä on säilyä hengissä Sierra Morenalla, Natura 2000 -alueella, jos niiden elinympäristöstä häviää 2000 hehtaaria veden alle ja jäljelle jäävä alue jaetaan kahtia?

5. Onko komissio tietoinen, että aikaisemmin komission tuella tällä alueella espanjanilveksen suojelun turvaamiseksi toimineen Maailman luonnonsuojelujärjestön mukaan viereiset alueet, joilla kompensoidaan veden alle jäävää aluetta, eivät sovellu ilveksen elinympäristöksi?

6. Katsooko komissio näiden seikkojen vuoksi, että Espanjan pyytämä EU:n yhteisrahoitus uudelle oletettavasti 150 miljoonaa euroa maksavalle padolle on komission ympäristönsuojelupolitiikan mukainen?

Lähde: Rotterdams Dagblad, 20. marraskuuta 2003

Margot Wallströmin komission puolesta antama vastaus

(22. tammikuuta 2004)

Arvoisa parlamentin jäsen on ilmaissut huolensa espanjanilveksen tilanteesta Sierra Morenan alueella (Andalusiassa).

Lokakuussa 2002 Espanjan ympäristöministeriö ja Andalusian aluehallitus järjestivät Maailman luonnonsuojeluliiton (IUCN), Euroopan neuvoston, Maailman Luonnon Säätiön (WWF) ja muiden kumppaneiden tuella kansainvälisen kokouksen espanjanilveksen nykytilanteen arvioimiseksi. Yksi kokouksen tuloksista oli, että ilveskannasta tehtiin uusi laskenta; sen mukaan osapopulaatiot ovat tällä hetkellä sijoittuneet kolmelle pääasialliselle elinalueelle. Osapopulaatioista kaksi on lisääntyviä, ja ne sijaitsevat Doñanan kansallispuistossa ja Andújar-Cardeñassa (Sierra Morena, Andalusia).

Espanjan ympäristöministeriö on perustanut erityistyöryhmän espanjanilvestä varten.

Ryhmä käsittelee Espanjan populaatiota (200—300 yksilöä), joka on jakautunut neljään osapopulaatioon:

— Gata-Granadilla Sierra (Cáceres — Salamanca).

— Montes de Toledo (Toledo — Ciudad Real — Cáceres).

— Sierra Morena (”Sierra Morena Central de Córdoba”, ”Ciudad Real ja Jaén” ja ”Sierras del Relumbrar-Guadalmena Ciudad Realissa ja Albacetessa”).

— Doñana ja sen ympäristö (Sevilla, Huelva).

Komissio tukee LIFE-Luonto-ohjelmasta kansallisia toimia lajin suojelutilanteen parantamiseksi. Viime vuosikymmenen aikana on sekä Espanjassa että Portugalissa toteutettu suuri määrä espanjanilvestä koskeneita LIFE-hankkeita. Niihin on kuulunut peruslaskentoja ja lajin ekologista ja biologista tutkimista mutta myös elinympäristöjen, mukaan luettuna käytävien, parantamista tai uudelleen luomista ja erityisesti uusien kaniinipopulaatioiden istuttamista ilveksen potentiaalisille elinalueille — laji on ilveksen tärkein saaliseläin. Toinen pääasiallinen toimi koostui populaatioiden seurannasta ja ilveksen elinalueiden tarkkailusta.

Espanjassa on parhaillaan käynnissä vankeudessa tapahtuva kasvatusohjelma Portugalin viranomaisten kanssa tehdyn sopimuksen mukaisesti. Ohjelmaan ei pyydetty yhteisön rahoitusta, vaikka joitakin siihen liittyviä marginaalisia toimia on sisällytetty joihinkin edellä mainituista LIFE-hankkeista.

Breña II -tekojärvi on ehdotettu rakennettavaksi Guadiato-jokeen, lähelle Guadalquivir-jokea. Pato tulee sijaitsemaan 120 metrin päässä nykyisestä Breña I -tekojärvestä. Osa nykyisestä Breña I -tekojärvestä on alueen ”Sierra de Hornachuelos” sisällä. Breña II -tekojärvi tulee peittämään alleen koko Breña I -tekojärven. Uusi tekojärvi tulee peittämään 626 hehtaaria Natura 2000 -alueesta, mikä tarkoittaa 1,05:tä prosenttia sen pinta-alasta. Tämä tekojärvi ei sijaitse Sierra Morenan alueella.

Käytettävissä olevien tietojen mukaan Espanja on ehdottanut 2 615 102 hehtaarin laajuisia alueita yhteisön tärkeinä pitämiksi alueiksi (SCI-alueiksi) espanjanilveksen suojelemiseksi. Erityisesti Andalusian aluehallitus on ehdottanut 1 356 845 hehtaarin laajuisia alueita (36 ehdotettua SCI-aluetta).

Korvaavien toimenpiteiden suunnitelma on saanut myönteisen lausunnon Andalusian alueelliselta ympäristöministeriöltä sekä Espanjan ympäristöministeriöltä. Se on laadittu yhteistyössä espanjanilvestä käsittelevän työryhmän, Doñanan tutkimusaseman ja Córdoban yliopiston kanssa.

Ympäristöministeriön vesi- ja rannikkoasioiden kansliapäällikön toimisto on pyytänyt komissiolta lausuntoa luontotyyppidirektiivin (1) 6 artiklan 4 kohdan nojalla vaihtoehtoisten ratkaisujen puuttuessa ja erittäin tärkeän yleisen edun kannalta pakottavista syistä, mukaan lukien sosiaaliset tai taloudelliset syyt. Tarkoitus on, että komissio antaa piakkoin lausuntonsa tästä hankkeesta.

(1) Neuvoston direktiivi 92/43/ETY, annettu 21 päivänä heinäkuuta 1992, luontotyyppien sekä luonnonvaraisen eläimistön ja kasviston suojelusta (EYVL L 206, 22.7.1992).